**Ministru kabineta noteikumu projekta “Grozījumi Ministru kabineta 2015. gada 30. jūnija noteikumos Nr.333 “Noteikumi par Latvijas būvnormatīvu LBN 201-15 “Būvju ugunsdrošība””” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekts “Grozījumi Ministru kabineta 2015. gada 30. jūnija noteikumos Nr.333 “Noteikumi par Latvijas būvnormatīvu LBN 201-15 “Būvju ugunsdrošība””” (turpmāk – noteikumu projekts) izstrādāts, lai pilnveidotu ugunsdrošības prasības un novērstu praksē konstatētās nepilnības.Noteikumu projekts stāsies spēkā 2018. gada 15. septembrī. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Noteikumu projekts izstrādāts pēc Ekonomikas ministrijas iniciatīvas. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Noteikumu projektā iekļauti priekšlikumi ņemot vērā līdz šim esošo Valsts ugunsdzēsības un glābšanas dienesta praksi būvniecības ugunsdrošības uzraudzības jomā, apkopojot tā Tehniskajās komisijās izskatītos jautājumus par atkāpju no būvnormatīvu ugunsdrošības prasībām un pieņemtos alternatīvos tehniskos risinājumus atbilstoši Būvniecības likuma 9.1panta septītajai daļai, kā arī ņemot vērā būvspeciālistu ieteikumus ugunsdrošības jomā. Precizējot esošo Latvijas būvnormatīva LBN 201-15 “Būvju ugunsdrošība” (turpmāk – būvnormatīvs) redakciju, tiks veicināts, ka būvspeciālistiem būs mazāk neskaidrību par attiecīgos būvnormatīva punktos iekļautajām prasībām, kas atvieglos un ietaupīs laiku projektēšanā, kā arī ļaus daudzkārt izvairīties no būvniecības ierosinātājiem nesamērīga vai nepamatota sloga uzlikšanas.Kā piemēru var minēt būvnormatīva 25. punktā grozījumu izdarīšanu. Esošā būvnormatīva punkta redakcija noteica tikai ugunsslodzes sadalījumu pēc tās pakāpes. Visos gadījumos tā jāaprēķina, kas dažkārt rada zināmas grūtības attiecīgu parametru sameklēšanai un tās pareizības pamatošanai. Lai atvieglotu ugunsdrošības prasību piemērošanu saistībā ar ugunsslodzes noteikšanu, ugunsslodzes grupu pieņem “pēc noklusējuma”, ņemot vērā augstāk aprakstīto sadalījumu. Nepieciešamības gadījumā ugunsslodzes grupu nosaka veicot ugunsslodzes aprēķinu, attiecīgi piemērojot būvnormatīva 26. punktu. Ieviešot šo regulējumu, tiek būtiski samazināta administratīvā, līdz ar to arī finansiālā slodze, kā arī ļauj dažkārt izvairīties no nepamatotas ugunsslodzes samazināšanas, tādējādi nepamatoti samazinot ugunsdrošības prasības.Lai novērstu būvniecības dalībnieku dažādu punktu atšķirīgu piemērošanu, noteikumu projektā precizētas definīcijas attiecībām par mainīgo un pastāvīgo ugunsslodzi, kā arī ieviestas jaunas, piemēram, automātiskā ugunsaizsardzības sistēma, neautomātiskā ugunsaizsardzības sistēma.Būvnormatīva 5. punktā pārskatīti būvju lietošanas veidi. Precizēti IVa lietošanas veida un V lietošanas veida būvju un telpu definējumu, ņemot par pamatu bērnu pieskatīšanas centru lietotāju (pirmsskolas vecuma bērni) nespēju evakuēties bez papildus palīdzības, kā arī nespēju patstāvīgi pieņemt lēmumu par evakuācijas nepieciešamību ugunsgrēka vai citu briesmu gadījumā (iekļaujot tos IVa). Bērnu pieskatīšanas centri ir alternatīva bērnudārzam, kur pakalpojums tiek sniegts bērnam vecumā no pusotra gada līdz brīdim, kad tiek uzsākta bērna obligātā sagatavošana pamatizglītības ieguvei. Līdz ar to precizēti V lietošanas veida būvju un telpu definējumi, ņemot par pamatu, ka to lietotāji pārzina telpas un spējīgi patstāvīgi pieņemt lēmumu par evakuācijas nepieciešamību ugunsgrēka vai citu briesmu gadījumā. Tā arī precizēti VI lietošanas veida būvju un telpu definējumi, preču piegādes telpas ar ugunsslodzi virs 1200 MJ/m2 un iekļaujot autoservisus (auto remontu darbnīcas). Izveidots jauns būves un telpu lietošanas veids – lauksaimniecībai paredzētas būves un telpas, kas ir izdalīts no VI lietošanas veida. Šobrīd šādas būvju un telpu lietošanas veida būves un telpas ir iekļautas VI lietošanas veidā (ražošanas būves un telpas), kas uzliek būvniecības ierosinātājiem nesamērīgu un nepamatotu slogu.Būves pārbūves un atjaunošanas gadījumā atļauts saglabāt gan esošās atstarpes starp būvēm, gan esošās atstarpes līdz blakus esošo zemes vienību robežām, līdz ar to precizēta būvnormatīva 34. punkta redakcija.Lai novērstu neprecizitāti, ka būvju atjaunošanas un pārbūves gadījumā ir atļauts ugunsdzēsības un glābšanas tehnikai paredzētajās piebrauktuvēs ierīkot autostāvvietas un citus šķēršļus, kā arī nenodrošināt piebrauktuvēm pietiekamu izturību, precizēta būvnormatīva 42. punkta redakcija, vienlaikus saglabājot prasību, ka būvju atjaunošanas un pārbūves gadījumā ir atļauts saglabāt esošās ugunsdzēsības piebrauktuves.Precizēta būvnormatīva 50.punkta redakcija, lai pieļautu testēto, piemēram, stikloto ugunsdrošo būvkonstrukciju un būvizstrādājumu pielietošanu būvniecībā, kuras nodrošina ugunsgrēka bīstamo faktoru izplatības ierobežošanu.Ņemot vērā būvspeciālistu viedokļus un argumentus, ka šī prasība bieži vien uzliek būvniecības ierosinātājiem nesamērīgu slogu, it sevišķi dzīvojamo ēku būvniecībā, no būvnormatīva 52. punkta tiek svītrots “ugunsdroši atdalītās telpas”.Kā atsevišķas ugunsdroši atdalītas telpas turpmāk būs jāveido arī (precizēts būvnormatīva 62.punkts) – dienesta viesnīcu, hosteļa un moteļa numuri tāpat kā līdz šim viesnīcām, sociālās aprūpes centru un pansionātu telpām, kas paredzētas pacientu diennakts izmitināšanai, jābūt līdzvērtīgām ugunsdrošības prasībām kā dzīvokļiem un viesnīcu numuriem. Ņemot vērā, ka ugunsgrēka gadījumā ir jānodrošina dažādu ugunsdrošu sistēmu darbība, telpās, kurās izvieto stacionāro dīzeļģeneratoru vai dīzeļģeneratoram paredzēto tilpni ar degvielu, kas nodrošina elektroapgādi ugunsdrošībai nozīmīgām inženiertehniskajām sistēmām vai avārijapgaismei, un dūmu un karstuma kontroles sistēmas ventilatorus, arī tās jāveido kā atsevišķas ugunsdroši atdalītas telpas. Tā kā normatīvie akti nenosaka ūdens smidzināšanas intensitāti automātiskajiem ugunsdzēsības aizsegiem, kas aizsargā dubultās ārsienas, ir precizēta būvnormatīva 75.punkta redakcija.Ņemot vērā, ka ne visas būvju kāpņu telpas ved līdz pēdējam stāvam, kā rezultātā pārbūves, atjaunošanas vai restaurācijas gadījumā šo prasību – no katras kāpņu telpas paredzēt izeju uz jumtu, tehniski vai funkcionāli nav iespējams izpildīt, ir precizēta būvnormatīva 81.1.apakšpunkta redakcija.Lai novērstu, ka būvnormatīva 81.2.apakšpunktā noteikto prasību izpilda tikai formāli un jumta nožogojums, stienis (trose) nenodrošina atbilstošu drošību darbiem uz jumta, apakšpunkts papildināts ar minimālo slodzi, kurai jāiztur jumta nožogojumam, stienim (trosei) un to stiprinājumiem.Ņemot vērā VI lietošanas veida būvju ekspluatācijas īpatnības, kurās atrodas liels degtspējīgo materiālu daudzums (piemēram, kokapstrādes uzņēmumi, noliktavas un ražošanas telpas ar īpaši viegli uzliesmojošiem, viegli uzliesmojošiem un uzliesmojošiem šķidrumiem, kūdras apstrādes uzņēmumi, putuplasta izstrādājumu ražotnes, finiera rūpnīcas, papīra un kartona rūpnīcas u.c.) ir precizētas 98.punkta prasības, ka evakuācijas ceļi neved cauri telpām, kuru mainīgā ugunsslodze ir virs 1200 MJ/m2.Būvnormatīva 100.punkts papildināts ar prasību, ka telpās, kurās noris publiski pasākumi, lai nepieļautu tādu būvizstrādājumu pielietošanu, kas var strauji degt un ātri radīt vispārēju uzliesmošanu un kuriem praktiski dūmu izdalīšanās apmērs nav ierobežots, iekšēja apdarē atļauts izmantot būvizstrādājumus, kur ugunsreakcijas klase ir vismaz D-s2, d0.Lai būvnormatīva 103.punkta prasību piemērotu arī uz vienstāva ēkām ar lielu cilvēku skaitu (tirdzniecības un multifunkcionālie centri, tirgus paviljoni, izstāžu halles u.c.), tiek svītrots vārds “daudzstāvu”.Precizēta būvnormatīva 5.2.apakšnodaļa un pielikuma 1. un 2.tabula, ka būvnormatīva ugunsdrošības prasības attiecināmas tikai uz kāpnēm un kāpņu telpām, kas paredzētas cilvēku evakuācijai nevis uz jebkurām kāpnēm un kāpņu telpām, kas atrodas būvē.Būvnormatīva 133.punkta precizēts, ņemot vērā, ka dūmu izvades ailu (logu, durvju u.c.) izbūve pazemes stāvos dažkārt nav iespējama vai prasa papildus arhitektūras un plānojuma risinājumus, kas grūti vai nav realizējami. Precizēta būvnormatīva 140.punkta redakcija, minētā prasība neattiecas uz U3 ugunsnoturības pakāpes būvēm, jo tām netiek normēta nesošo būvkonstrukciju ugunsizturība (izņemot ugunsdrošās sienas un ugunsdrošības nodalījumu norobežojošās konstrukcijas).Ņemot vērā, ka ugunsdrošajās būvkonstrukcijās var tikt paredzētas ne tikai durvis, bet arī logi, lūkas, vārti, vārsti u.c. ugunsdrošie izstrādājumi, attiecīgi ir papildināta būvnormatīva 153.punkta redakcija. Būvnormatīva 161.punkts papildināts ar prasību, ka evakuācijas avārijapgaismu nodrošina arī telpās, kurās atrodas ugunsdrošībai nozīmīgo inženiertehnisko sistēmu kontroles un vadības iekārtas.Lai nodrošinātu drošu evakuāciju, būvnormatīva 163.punkts papildināts ar prasību par izgaismoto evakuācijas izeju un evakuācijas ceļu norādītāju darbības laiku – 30 minūtes.Būvnormatīva 169.punkta redakcija precizēta ievērojot to, ka dūmu izvades ailas kopējā platība ir atkarīga no mainīgās ugunsslodzes attiecīgajā telpā.Ražošanas un noliktavu telpās ar ugunsslodzi virs 300 MJ/m2 var atrasties iekārtas, materiāli un vielas, kas uguns iedarbības rezultātā iesaistās degšanas procesā un intensīvi izdala dūmus, tādējādi arī telpās ar ugunsslodzi virs 300 MJ/m2 ir jāparedz risinājumi, lai ierobežotu dūmu izplatīšanos vai nodrošinātu dūmu izvadi, attiecīgi precizēts būvnormatīva 173.punkta redakcija, mainot ugunsslodzes lielumu, kad dūmu izvadi var neparedzēt.Ņemot vērā, ka viegli uzliesmojošas vielas nelielā daudzumā var atrasties jebkurā VI lietošanas veida būvē vai telpā, kurā automātiskās ugunsdzēsības sistēmas izbūve uzliek būvniecības ierosinātājiem nesamērīgu vai nepamatotu slogu precizēts būvnormatīva 198.5.apakšpunkts.Noteikumu projektā precizētas prasības, piemēram, ugunsdrošībai lietojamām zīmēm, būvnormatīva 147.3.apakšpunkts, 154.punkts, kas izriet no Ministru kabineta 2016. gada 19. aprīļa noteikumiem Nr.238 “Ugunsdrošības noteikumi”.Lai salāgotu ugunsdrošības prasības ar ekonomiski veicinošiem pasākumiem ēku būvniecībā, pielikuma 1.tabula papildināta ar piezīmi, kas ļauj būvēt brīvstāvošu daudzstāvu autostāvvietu (U2a būves ugunsnoturības būves ar būves augstākā stāva grīdas līmeņa atzīme ir līdz 10 metriem) ar samazinātu nesošo kolonnu un pārsegumu ugunsizturību (30 minūtes), ja izpilda noteiktus nosacījumus, piemēram, tiek nodrošināta ugunsdzēsības un glābšanas tehnikas piekļuve pa visu būves perimetru un iespēja būves lietotājiem evakuēties vismaz pa divām atsevišķām un dažādās vietās izvietotām evakuācijas izejām, būve nodrošināta ar iekšējā ugunsdzēsības ūdensvada sistēmu un ar automātiskās ugunsgrēka atklāšanas un trauksmes signalizācijas sistēmas manuālajiem ugunsgrēka trauksmes signāldevējiem un trauksmes ierīcēm.Ņemot vērā, ka būvniecības ieceres dokumentācijas izstrāde var prasīt laiku no dažiem mēnešiem līdz vairākiem gadiem, personai tiek dota izvēle, kuras ugunsdrošības prasības piemērot, lai būvniecības ieceres dokumentācijas izstrāde neradītu tai papildu nesamērīgu slogu būvprojekta pārstrādāšanai pēc jaunākām ugunsdrošības prasībām. Proti, būvprojektiem, kuri patlaban tiek izstrādāti, pamatojoties uz plānošanas un arhitektūras uzdevumiem, kas izsniegti līdz 2014.gada 30.septembrim, vai būvatļaujām, kas izdotas no 2014. gada 1. oktobra līdz šo noteikumu spēkā stāšanās dienai, var piemērot Ministru kabineta 2015. gada 30. jūnija noteikumus Nr.333 “Noteikumi par Latvijas būvnormatīvu LBN 201-15 “Būvju ugunsdrošība”” redakcijā, kas būs spēkā līdz 2018. gada 15. septembrim. Tas ir, ja ir uzsākts būvniecības process līdz šie noteikumi stājušies spēkā, būvniecības ierosinātājam un būvprojekta izstrādātājam ir iespēja izvēlēties pēc kura būvnormatīva redakcijām izstrādāt būvniecības ieceres dokumentāciju (tai skaitā būvprojektu) vai tomēr to precizēt pēc jaunā noteikumu projekta prasībām. |
| 3. | Projekta izstrādē iesaistītās institūcijas un publiskas personas kapitālsabiedrības | Valsts ugunsdzēsības un glābšanas dienests, Latvijas Būvniecības padome (Latvijas Tirdzniecības un rūpniecības kamera, Latvijas Būvinženieru savienība). |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekta regulējums var ietekmēt jebkuru personu, kura ierosinās un veiks jaunas būves būvniecību, esošas būves atjaunošanu vai pārbūvi, kā arī institūcijas, kuras iesaistītas būvniecības procesā un Valsts ugunsdzēsības un glābšanas dienestu. Tāpat arī ietekmēs būvniecības nozarē strādājošos būvprojekta izstrādātājus. |
| 2. | Tiesiskā regulējuma ietekme uz tautsaimniecību un administratīvo slogu | Šīs sadaļas 1. punktā minētajām sabiedrības mērķgrupām projekta tiesiskais regulējums pamatā nemaina tiesības un pienākumus, kā arī veicamās darbības salīdzinājumā ar iepriekšējo regulējumu.Tiesiskais regulējums labvēlīgi ietekmēs ēku būvniecību, jo būs salāgotas prasības ar ēku ugunsdrošību un samērīgu investīciju piesaisti.Novēršot normu dažādu piemērošanu, administratīvais slogs samazināsies, jo nebūs jāskaņo iespējamās atkāpes būvprojektā gan būvprojekta izstrādātājam, gan institūcijai, kas to pārbauda un saskaņo. |
| 3. | Administratīvo izmaksu monetārs novērtējums | Projekts šo jomu neskar |
| 4. | Atbilstības izmaksu monetārs novērtējums | Projekts šo jomu neskar |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu  | Noteikumu projekts sabiedrībai publiski ir pieejams kopš 2018. gada 21. aprīļa Ekonomikas ministrijas tīmekļvietnē, kā arī pēc izsludināšanas Valsts sekretāra sanāksmē būs pieejams Ministru kabineta tīmekļvietnē. |
| 2. | Sabiedrības līdzdalība projekta izstrādē | Noteikumu projekts 2018. gada 21. aprīli tika publicēts Ekonomikas ministrijas tīmekļvietnes sadaļā “Sabiedrības līdzdalība” <https://em.gov.lv/lv/par_ministriju/sabiedribas_lidzdaliba/diskusiju_dokumenti/buvniecibas_politika/>, aicinot sabiedrības pārstāvjiem rakstveidā sniegt viedokli par noteikumu projektu līdz š.g. 7. maijam. |
| 3. | Sabiedrības līdzdalības rezultāti | Noteikumu projekta atsevišķas punktu redakcijas apspriestas 2017. gada 17. oktobra Latvijas Būvniecības padomē, kura atbalsta nepieciešamos grozījumus noteikumu projektā. Latvijas Būvinženieru savienības izteiktie priekšlikumi ņemti vērā un attiecīgi precizētas punktu redakcijas noteikumu projektā. |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Pašvaldības būvvaldes un institūcijas, kas kontrolē būvniecības procesu, Valsts ugunsdzēsības un glābšanas dienests. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekta īstenošana tiks veikta esošo institūciju un cilvēkresursu ietvaros.Jaunas institūcijas netiks veidotas un nav nepieciešams likvidēt vai reorganizēt esošās institūcijas. Līdz ar to noteikumu projekta izpilde neietekmēs institūciju cilvēkresursus. |
| 3. | Cita informācija | Nav |

Ministru prezidenta biedrs,

ekonomikas ministrs A.Ašeradens

Iesniedzējs:

Ministru prezidenta biedrs,

ekonomikas ministrs A.Ašeradens

Vīza:

Valsts sekretārs Ē.Eglītis

Avota 67013262

Evija.Avota@em.gov.lv